મોટાભાગની સ્ત્રીઓ પુરૂષોની આ આદતથી મોડી વહેલી વાકેફ થઈ જાય છે. પરિણામે ઘણીવાર એમના મનની વાત અન્ય કોઈની પાસે કહેવડાવે કે આડકતરી રીતે કહે છે. જેમકે મારી આ કોલમ મોટાભાગની સ્ત્રીઓ પુરૂષોને પરાણે વંચાવે છે! એવું નથી કે હું અહીં માત્ર સ્ત્રીઓના મનની વાત જ લખું છું, પરંતુ પુરૂષોને પોતાના મનની વાત કહેવા આવા નુસખા નથી અજમાવવા પડતાં! સ્ત્રીઓ હંમેશાં પુરૂષનો શબ્દે શબ્દ અન્ય પ્રવૃત્તિઓમાં ઘ્યાન હોય, તો પણ સાંભળતી હોય છે. પોતે સીરીયલો કે રીયાલીટી શો જોતી હોય અને પતિ ફોન પર વાત કરતો હોય તો એને સીરીયલમાં શું આવ્યું એની પણ ખબર હોય અને પેલાએ કોની જાડે વાત કરી, શું વાત કરી એ પણ ખબર હોય ! પુરૂષ ક્યારેય આવું ન કરી શકે અને માટે જ અકળાઈને પત્નીને બીજા રૂમમાં જઈને વાતો કરવાનું કહી દે!!